钦定古今图书集成/明伦汇编/皇极典/第273卷 > 贾谊新书 > 《俗激》
## 钦定古今图书集成/明伦汇编/皇极典/第273卷 > 贾谊新书 > 《俗激》

大臣之俗，特以牍书不报，小期会不答耳。以为大故
不可矣。天下之大指举之，而激俗流失，世坏败矣，固
恬弗知怪大故也。加刀笔之吏，务在筐箱，而不知大
体，陛下又弗自忧，故如此哉？夫邪俗日长，民相然席于无廉耻礼义，非循也。岂为人子背其父，为人臣固
忠于君哉？岂为人弟欺其兄，为人下固信其上哉？陛
下虽有权柄事业，将何所寄之？《管子》曰：“四维：一曰礼，
二曰义，三曰廉，四曰耻。四维不张，国迺灭亡。”使管子
愚，无识人也则可，使管子而少知治体，则是岂不可
为寒心！今世以侈靡相竞，而上无制度，弃礼义，捐廉
耻日甚，可谓月异而岁不同矣。逐利乎口耳，虑念非
顾行也。今其甚者，刭大父矣，刖大母矣，踝妪矣，刺兄
矣。盗者虑探柱下之金，掇寝尸之帘，攓两庙之器，白
昼大都之中，剽吏而夺之金，矫伪者出几拾万石粟，
赋六百馀万钱，乘传而行郡诸侯，此其无行义之尤
至者已。其馀猖獗而趋之者，乃豕羊驱而往，是类《管
子》谓“四维不张”者与？窃为陛下惜之。以臣之意，吏虑
不动于耳目，以为是特适然耳。夫移风易俗，使天下
移心而乡道，类非俗吏之所能为也。陛下又不自忧，
窃为陛下惜之。夫立君臣，等上下，使父子有礼，六亲
有纪，此非天所为，人之所设也。夫人之所设，弗为立
持，不植则僵，不修则坏。秦灭四维不张，故臣乖而相
攘，上下乱贱而无差，父子六亲殃僇而失其宜，奸人
并起，“万民离畔，凡十三岁而社稷为墟，今四维犹未
备也，故奸人冀幸而众心疑惑矣。岂如今定经制，令
主主臣臣，上下有差，父子六亲，各得其宜，奸人无所
冀幸，群众信上而不疑惑哉？此业一定，世世常安，而
后有所持循矣。若夫经制不定，是犹度江河无维楫，
中流而遇风波也，船必覆矣。悲夫！备不豫”具之也，可
不察乎？